b'\n_START_ARTICLE_\nProtipape\xc5\xbe Filip\n_START_SECTION_\n\xc5\xbdivljenjepis\n_START_PARAGRAPH_\nProtipape\xc5\xbe Filip je bil pape\xc5\xbe samo en dan, in sicer 31. julija 768._NEWLINE_Leta 768 je bil Filip duhovnik v samostanu sv. Vida na Eskvilinskem gri\xc4\x8du v Rimu. Po smrti Pavla I. so nastali glede njegovega naslednika med rivalskimi skupinami hudi nemiri. Primicerij Kri\xc5\xa1tof (Christophorus) in njegov sin Sergij (Sergius), pape\xc5\xa1ki zakladni\xc4\x8dar, sta poklicala na pomo\xc4\x8d Langobarde, da bi odstavila Konstantina II. ki je bil kandidat rimskih milic. _NEWLINE_Langobardski kralj Deziderij se je strinjal, da bo poslal krdela, in je poslal langobardskega duhovnika Valdiperta kot svojega opolnomo\xc4\x8denca, ki naj bi sodeloval s Kri\xc5\xa1tofom in Sergijem. Valdipert je pomagal Sergiju pri napadu na Rim, ki je kon\xc4\x8dal Konstantinovo pape\xc5\xbeevanje. _NEWLINE_Ko je Konstantin postal ujetnik, je Valdipert \xe2\x80\x93 ne da bi obvestil Sergija \xe2\x80\x93 najbr\xc5\xbe se je ravnal po Deziderijevih navodilih \xe2\x80\x93 zbral ve\xc4\x8dje \xc5\xa1tevilo Rimljanov in vstopil v samostan svetega Vida na Eskvilinu v nedeljo, 31. julija 768. Oni so izvolili Filipa, razglasili, da ga je sveti Peter izbral za pape\xc5\xbea, in ga pripeljali v Lateransko baziliko. _NEWLINE_Tukaj je prilo\xc5\xbenostni \xc5\xa1kof najprej opravil nad njim obi\xc4\x8dajne molitve, Filip pa je opravil tradicionalno slovesnost v Lateranski pala\xc4\x8di, ki so ji prisostvovali \xc5\xa1tevilni odli\xc4\x8dniki obeh Cerkva in dr\xc5\xbeave. _NEWLINE_Kri\xc5\xa1tof se je zdaj vrnil v Rim in se pribli\xc5\xbeal mestnim vratom. Ko je zvedel za nepravilno (nekanoni\xc4\x8dno) Filipovo izvolitev, je Rimljanom, ki so ga pri\xc5\xa1li pozdravit, postavil pogoj: ne bo vstopil v Rim, \xc4\x8de Filipa ne bodo odstavili. (368) To se je tudi zgodilo. Filip je tako pape\xc5\xbeeval samo en dan. Kri\xc5\xa1tof je namre\xc4\x8d zvedel za Filipovo nekanoni\xc4\x8dno izvolitev._NEWLINE_Tedaj so Rimljani razglasili Filipovo izvolitev za neveljavno ter mu o\xc4\x8ditali simonijo . Z njega so slekli pape\xc5\xa1ka obla\xc4\x8dila in ga prisilili, da se je vrnil nazaj v svoj samostan. _NEWLINE_Kri\xc5\xa1tof je sedaj vstopil v Rim ter nadziral volitve novega, pravilno izvoljenega pape\xc5\xbea \xc5\xa0tefana III. (IV.) .\n_START_SECTION_\nSmrt\n_START_PARAGRAPH_\nProtipape\xc5\xbe Filip je umrl neznano kdaj, nekako okrog leta 772, v samostanu blizu Rima, kamor je bil izgnan.'